Salföld Község Önkormányzata Képviselő-testületének 9/2013. (V. 21.) önkormányzati rendelete

**a közterület elnevezés, átnevezés és a házszámozás rendjéről**

Salföld Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 3. pontjában meghatározott feladatkörében eljárva a következőket rendeli el:

**1. §**

(1)[[1]](#footnote-1)

(2) Közterület elnevezését, illetve átnevezését kezdeményezheti:

*a)* a polgármester;

*b)* a helyi önkormányzat képviselője;

*c)* a Salföld községben lakcímmel rendelkező állampolgár;

*d)* a Salföld községben ingatlannal, székhellyel, telephellyel rendelkező jogi személy.

**2. §**

A közterület elnevezésére, illetve átnevezésére vonatkozó előterjesztést annak benyújtása előtt 8 napra a helyben szokásos módon közzé kell tenni. Az elnevezéssel kapcsolatos észrevételeket az előterjesztéssel egyidejűleg kell a Képviselő-testület elé terjeszteni.

**3. §**

(1) A közterület elnevezésével, átnevezésével kapcsolatos döntést a helyben szokásos módon közzé kell tenni.

(2) A közterület elnevezéséről, illetve átnevezéséről az elnevezés, illetve átnevezés hatályba lépését követően értesíteni kell az érintett közterületen lakcímmel rendelkező személyeket, az érintett ingatlantulajdonosokat, továbbá az illetékes hatóságokat, így különösen a járási hivatalt, a rendőrkapitányságot, a tűzoltóságot, a mentőket, valamint a postát.

**4. §**

(1) A névvel ellátott közterületeken lévő ingatlanokat házszámmal kell ellátni.

(2) Az ingatlanokat a település északi határától dél felé haladva növekvő házszámmal kell ellátni, úgy, hogy az út bal oldalán a páratlan, jobb oldalán a páros házszámok legyenek.

(3) Amennyiben a (2) bekezdésben meghatározott számozás adott közterületen nem lehetséges, vagy a már kialakult helyzet indokolja, a házszámozás más, egyedileg meghatározott módon is történhet.

**5. §**

(1) A házszámokat és azok változásait hivatalból, illetve azon személy kérelmére, akinek házszámváltozáshoz jogos érdeke fűződik a jegyző határozatban állapítja meg. A jegyző határozata alapján azok a személyek, akik az érintett ingatlanon lakcímmel rendelkeznek, kötelesek az új lakcímüket hivatalos okmányaikon átvezettetni.

(2) A kialakult házszámozás után megosztott ingatlanok korábbi házszáma megszűnik, helyükön az új ingatlanok címe a korábbi házszám megosztásával jön létre (/a, /b, /c).

(3) A kialakult számozás után egyesített ingatlanok megtartják az eredeti házszámukat.

(4) A házszám megállapításáról szóló határozatot közölni kell az érintett ingatlannal rendelkezni jogosulttal, továbbá a 3. § (2) bekezdésében meghatározott hatóságokkal.

**5/A. §[[2]](#footnote-2)**

A magánút elnevezésére, valamint a magánúthoz csatlakozó ingatlan házszámának megállapítására e rendelet 1-5. §-ában foglaltakat kell megfelelően alkalmazni

**6. §**

Jelen rendelet a kihirdetését követő 15. napon lép hatályba.

Fábián Gusztáv dr. Szabó Tímea

polgármester jegyző

A kihirdetés napja: 2013. május 21.

dr. Szabó Tímea

jegyző

Záradék:

Egységes szerkezetbe foglalva: 2023. május 27.

Hatályos: 2023. május 28. napjától

dr. Szabó Tímea

címzetes főjegyző

1. Az 1. § (1) bekezdését a Salföld Község Önkormányzata Képviselő-testületének 7/2023. (V. 27.) önkormányzati rendelete 2. §-a hatályon kívül helyezte. [↑](#footnote-ref-1)
2. Az 5/A. §-t a Salföld Község Önkormányzata Képviselő-testületének 7/2023. (V. 27.) önkormányzati rendelete 1. §-a iktatta be. [↑](#footnote-ref-2)